b'\n_START_ARTICLE_\nLezbijka\n_START_PARAGRAPH_\nL\xc3\xa9zbijka je homoseksualna \xc5\xbeenska: \xc5\xbeenska, ki \xc4\x8duti romanti\xc4\x8dno ljubezen ali spolno privla\xc4\x8dnost do druge \xc5\xbeenske. Izraz lezbijka se uporablja tudi za izra\xc5\xbeanje spolne identitete ali spolnega vedenja ne glede na spolno usmerjenost. Ustrezna pridevnika sta lezbi\xc4\x8den ali redkeje lezbijski. _NEWLINE_Koncept "lezbijke" kot razlo\xc4\x8ditve \xc5\xbeensk s skupno spolno usmerjenostjo je konstrukt 20. stoletja. Skozi zgodovino \xc5\xbeenske niso imele enake svobode, kar se ti\xc4\x8de homoseksualnih odnosov, kot so jo imeli mo\xc5\xa1ki, vendar pa niso bile enako strogo kaznovane kot homoseksualni mo\xc5\xa1ki v nekaterih dru\xc5\xbebah. Pravzaprav so lezbi\xc4\x8dna razmerja pogosto bila videna kot ne\xc5\xa1kodljiva in neprimerljiva s heteroseksualnimi, razen \xc4\x8de so udele\xc5\xbeenke posku\xc5\xa1ale uveljaviti pravice, ki so jih bili dele\xc5\xbeni mo\xc5\xa1ki. Posledi\xc4\x8dno je v zgodovini le malo dokumentiranega o \xc5\xbeenski homoseksualnosti. Ko so zgodnji seksologi v poznem 19. stoletju za\xc4\x8deli kategorizirati in opisovati homoseksualno vedenje, so zaradi pomanjkanja znanja o homoseksualnosti in spolnosti \xc5\xbeensk lezbijke ozna\xc4\x8dili kot \xc5\xbeenske, ki se niso dr\xc5\xbeale \xc5\xbeenskih spolnih vlog, in jih napa\xc4\x8dno ozna\xc4\x8dili kot du\xc5\xa1evno bolne. To oznako je globalna strokovna skupnost razveljavila._NEWLINE_\xc5\xbdenske iz istospolnih razmerij so se na to oznako odzvale bodisi tako, da so pritajile svoje zasebno \xc5\xbeivljenje, bodisi tako, da so sprejele oznako izob\xc4\x8denk in s tem postopoma ustvarile subkulturo in identiteto, ki sta se razvili v Evropi in ZDA. V \xc4\x8dasu dru\xc5\xbebenega zatiranja po drugi svetovni vojni, ko so vlade aktivno preganjale homoseksualce, so \xc5\xbeenske razvile dru\xc5\xbebene mre\xc5\xbee za dru\xc5\xbeenje in drugdrugar\xc5\xa1nje izobra\xc5\xbeevanje. Ve\xc4\x8dji gospodarska in dru\xc5\xbebena svoboda sta jim omogo\xc4\x8dli mo\xc5\xbenost izbire, kako ustvariti odnose in dru\xc5\xbeine. Z drugim valom feminizma in pove\xc4\x8danim prizadevanjem za zgodovino \xc5\xbeensk in njihovo spolnost v 20. stoletju se je definicija lezbijke raz\xc5\xa1irila, spro\xc5\xbeajo\xc4\x8d razpravo o spolni \xc5\xbeelji kot poglavitnem kriteriju tega, kaj je lezbijka. Nekatere \xc5\xbeenske, ki se udejstvujejo v istospolnih seksualnih aktivnostih, se ne \xc5\xbeelijo opredeliti kot lezbijke, nekatere niti kot biseksualke. Samoopredelitev nekaterih \xc5\xbeensk kot lezbijke pa ne nujno sovpada z njihovima dejanskima spolno usmerjenostjo ali spolnim vedenjem, saj zaradi razli\xc4\x8dnih razlogov (npr. straha pred izpostavljenostjo v homofobnem okolju) identiteta posameznika ni nujno enaka njegovi spolni usmerjenosti ali spolnemu vedenju._NEWLINE_Prikazovanje lezbijk v medijih ka\xc5\xbee na to, da je \xc5\xa1ir\xc5\xa1a dru\xc5\xbeba hkrati intrigirana in ogro\xc5\xbeena s strani \xc5\xbeensk, ki se zoperstavljajo \xc5\xbeenskim spolnim vlogam, in hkrati fascinirana in zgro\xc5\xbeena nad \xc5\xbeenskami, ki se romanti\xc4\x8dno udejstvujejo z drugimi \xc5\xbeenskami. \xc5\xbdenske, ki sprejmejo lezbi\xc4\x8dno identiteto, ustvarjajo videz etni\xc4\x8dne identitete: kot homoseksualke so kot skupnost heteroseksisti\xc4\x8dno diskriminirane in zaradi homofobije lahko celo zavr\xc5\xbeene s strani svojih dru\xc5\xbein, prijateljev in drugih. Kot \xc5\xbeenske se soo\xc4\x8dajo s seksizmom in mo\xc5\xa1kim \xc5\xa1ovinizmom. Zaradi diskriminacije, predsodkov in manj\xc5\xa1inskega stresa se lezbijke lahko sre\xc4\x8dujejo z zna\xc4\x8dilnimi telesnimi in du\xc5\xa1evnozdravstvenimi te\xc5\xbeavami. Politi\xc4\x8dne razmere in dru\xc5\xbebeni odnosi prav tako vplivajo na nastanek lezbi\xc4\x8dnih razmerij in dru\xc5\xbein v javnosti.\n_START_SECTION_\nIzvor in preoblikovanje izraza\n_START_PARAGRAPH_\nBeseda lezbijka je izpeljana iz imena gr\xc5\xa1kega otoka Lezbos, domovine pesnice Sapfo, ki je \xc5\xbeivela v 6. st. p. n. \xc5\xa1. Iz razli\xc4\x8dnih starodavnih spisov so zgodovinarji razbrali, da je bila Sapfo zadol\xc5\xbeena za skupino \xc5\xbeensk, da bi jih u\xc4\x8dila in kulturno izpopolnjevala. Le malo Sapfine poezije se je ohranilo, vendar pa njena ohranjena poezija odseva teme, o katerih je pisala: vsakdanje \xc5\xbeivljenje \xc5\xbeensk, odnose med njimi in njihove rituale. Osredinjena je bila na lepoto \xc5\xbeensk in razgla\xc5\xa1evala svojo ljubezen do deklet. Pred poznim 19. stoletjem se je beseda lezbi\xc4\x8den nana\xc5\xa1ala na katerokoli izpeljanko besede Lezbos, celo na vrsto vina.'